Broj: 711-I-170-P-321-21/22-02-21

Zagreb, 16. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Općine Polača,** na 152. sjednici, održanoj 16. prosinca 2021.g., daje sljedeće

**OČITOVANJE**

**Na temelju odredbe članka 15. stavka 2. ZSSI-a, za imenovanje direktora Komunalnog društva Polača d.o.o. od strane Skupštine društva potreban je prijedlog predstavničkog tijela jedinice lokalne i područne (regionalne) samouprave, odnosno u konkretnom slučaju Općinskog vijeća Općine Polača.**

Obrazloženje

Zahtjev za očitovanjem podnesen je od strane Općine Polača te je u Povjerenstvu zahtjev zaprimljen pod poslovnim brojem 711-U-5860-P-321/21-01-4 dana 14. prosinca 2021. g., povodom kojeg se vodi predmet broj P-321/21.

U predmetnom zahtjevu navodi se da je Općina Polača osnivač Komunalnog društva Polača d.o.o. te da je člankom 18. Odluke o osnivanju društva propisano da direktora društva imenuje skupština, odnosno načelnik na vrijeme od četiri godine nakon prethodno provedenog natječaja. Slijedom navedenog, Općina Polača traži mišljenje Povjerenstva treba li nakon provedenog natječaja zatražiti suglasnost predstavničkog tijela sukladno članku 15. stavku 2. ZSSI-a.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz obveze dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 15. stavkom 1. ZSSI-a propisano je da članove upravnih tijela i nadzornih odbora trgovačkih društava u kojima Republika Hrvatska ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva Vlada Republike Hrvatske. Stavkom 2. istog članka propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo ističe kako je predstavnik jedinice lokalne ili regionalne samouprave ovlašten na skupštinama trgovačkih društava u vlasništvu te jedinice glasovati za imenovanje članova nadzornog odbora i uprave, odnosno donositi odluku o opozivu ili imenovanju člana uprave ili nadzornog odbora, ali bi njegovu glasovanju na skupštini odnosno donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, sukladno članku 15. stavku 2. ZSSI-a.

Međutim, imajući u vidu da je dana 15. prosinca 2021.g. Hrvatski sabor izglasao novi Zakon o sprječavanju sukoba interesa u kojem obveza propisana člankom 15. ZSSI-a više ne postoji, Povjerenstvo ukazuje podnositelju zahtjeva da ako se imenovanje direktora Komunalnog društva Polača d.o.o. bude provodilo nakon stupanja na snagu novog Zakona Skupština društva prije njegovog imenovanja više neće biti u obvezi pribaviti prijedlog Općinskog vijeća Općine Polača.

Slijedom navedenog, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

Davorin Ivanjek, dipl. iur

Dostaviti:

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana